S-240/2018

Mál þetta, sem var tekið til dóms 20. september 2018 höfðaði lögreglustjórinn á Suðurnesjum með ákæru 22. maí 2018 á hendur H-kk-þgf A-kk-þgf H-kk-þgf, kt. 000000-0000, [...]:

,,fyrir umferðarlagabrot, með því að hafa laugardaginn 27. janúar 2018, ekið bifreiðinni [...], norður Njarðarbraut, Reykjanesbæ, undir áhrifum ávana- og fíkniefna sem bönnuð eru á íslensku yfirráðasvæði (tetrahýdrókannabínól mældist í blóði 0,8 ng/ml) og því verið óhæfur til að stjórna ökutækinu örugglega í umrætt sinn.

Telst háttsemi þessi varða við 1. mgr. sbr. 2. mgr. 45. gr. a. sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verður dæmdur til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.“

Af hálfu ákærða er krafist vægustu refsingar sem lög leyfa. Þá gerir verjandi ákærða kröfu um hæfilega þóknun sér til handa.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um það brot sem honum er gefið að sök og er það réttilega heimfært til refsiákvæða í ákæru. Ákærði hefur því unnið sér til refsingar.

Ákærði er fæddur [...] 1990 og á samkvæmt framlögðu sakavottorði að baki sakaferil sem nær aftur til ársins 2009. Við úrlausn þessa máls hefur eftirfarandi áhrif við ákvörðun refsingar: Ákærði var dæmdur í 30 daga fangelsi, skilorðsbundið til tveggja ára, fyrir brot gegn almennum hegningarlögum nr. 19/1940 með dómi Héraðsdóms Vestfjarða 28. október 2009. Með sama dómi var ákærði sakfelldur fyrir brot gegn umferðarlögum nr. 50/1987 með því að hafa tvisvar ekið bifreið undir áhrifum ávana- og fíkniefna, þar af í annað skiptið of hratt og ekki með ökuskírteini meðferðis. Umferðarlagabrotin framdi ákærði 14. október 2008 og 9. mars 2009, þá fullra 18 ára, og var hann dæmdur til greiðslu sektar að fjárhæð 160.000 krónur og sviptur ökurétti í fjóra mánuði. Ákærði var dæmdur til greiðslu sektar að fjárhæð 220.000 krónur og var gert að sæta sviptingu ökuréttar í þrjú og hálft ár með dómi Héraðsdóms Reykjavíkur 25. mars 2013 fyrir akstur undir áhrifum áfengis og ávana- og fíkniefna.

Að framangreindum sakaferli ákærða og broti virtu þykir refsing hans samkvæmt dómvenju réttilega ákveðin fangelsi í 30 daga.

Með vísan til framangreinds ber, í samræmi við kröfugerð ákæruvalds og með vísan til 101. gr. og 102. gr. umferðarlaga nr. 50/1987, að svipta ákærða ökurétti ævilangt frá birtingu dóms þessa að telja.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða allan sakarkostnað málsins sem, samkvæmt yfirliti sækjanda og með stoð í öðrum gögnum málsins, nemur samtals 90.871 krónum. Þá greiði ákærði þóknun skipaðs verjanda síns, P-kk-ef K-kk-ef lögmanns, sem þykir, með hliðsjón af umfangi málsins, hæfilega ákveðin 105.400 krónur að meðtöldum virðisaukaskatti.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, H-kk-nf A-kk-nf H-kk-nf, sæti fangelsi í 30 daga.

Ákærði er sviptur ökurétti ævilangt frá birtingu dóms þessa að telja.

Ákærði greiði 196.271 krónur í sakarkostnað, þar með talda þóknun skipaðs verjanda síns, P-kk-ef K-kk-ef lögmanns, 105.400 krónur.

M-kvk-nf H-kvk-nf H-kvk-nf